**Clopot de alb, de verde**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ȋn fond, şi eu, iubito, sînt tot un ghiocel,

Pierdut pe-un cîmp ce-şi poartă ruina de zăpadă,

Ȋn sufletu-mi iernatic port primăveri de miel,

Pe ochiul meu de viscol vor muguri albi să cadă.

Privesc incert dezghețul, căci sînt bolnav de frig,

Ies din pămînturi totuşi ca sol de împăcare

Şi-ncerc, cu glas de-omături, din iarbă să te strig,

Căci trupu-mi prinde aripi din razele de soare.

Vecin cu două vreascuri, suav te-aştept să vii,

Topita nea ca sînge îmi trece prin tulpină

Şi-acum, cînd naşte firea, simt frunze ruginii

Cum ți şe-aşează-n calea de dragoste şi vină.

Sînt ghiocel vremelnic, ce trage spre-napoi,

Sînt floarea sfintei umbre ce linişteşte viața,

Sînt condamnat la frigul curat din amîndoi,

Ȋmi simt ca pe-o ninsoare şi-un foc aprins verdeața.

Trecut-a înc-o iarnă… Ce faci? Pe unde eşti?

Hai, vino în lumina de primăvară nouă,

Dar nu, o, nu îmi smulge din bulgării lumeşti

Cereasca mea sămînță şi lacrima de rouă!

Te-aştept pe-un cîmp, iubito, sau margine de drum,

Te-aştept la o răscruce de țipăt şi-nviere

Ca o minune verde, născîndu-se din scrum,

Ca alb stindard şi clopot bătînd peste tăcere.